Biroul Electoral Județean a făcut publice rezultatele finale ale alegerilor europarlamentare din 2019. Potrivit numărătorii finale, PSD a reușit să obțină doar puțin peste 14 procente la nivelul județului. Supriza alegerilor a fost scorul obținut de partidele noi, deși acestea nu s-au putut baza pe infrastructura de care beneficiază marile formațiuni politice.

Surpriza alegerilor europarlamentare a fost scorul obținut de partidele noi. Alianța 2020 USR PLUS a depășit 12 procente, iar Pro România a strâns 5,6% din sufragiile de la nivelul județului. Tot o surpriză a fost și scorul la care a ajuns Partidul Social Democrat. PSD a obținut 14,3% din voturi, asta față de cele peste 28 de procente pe care le-a luat la ultimele alegeri europarlamentare. PNL a obținut și el un scor mai bun. La ultimele alegeri europarlamentare, PNL și PDL au avut liste separate de candidați. Adunate, procentele celor două partide de dreapta însumau nu mai mult de 16%. Acum, liberalii au trecut cu ușurință de 20% în opțiunile electoratului sătmărean.

Rezultate alegeri europarlamentare Satu Mare 2019 – UDMR, mare câștigător

Dar câștigătorul detașat al alegerilor de la Satu Mare a fost UDMR. Partidul a făcut un scor de 32,9%, adică a primit 41.933 de voturi.







Aproape 131.000 de sătmăreni au mers în duminica alegerilor la urne, iar pentru europarlamentare, peste 6.000 de voturi au fost declarate nule.

În ceea ce privește rezultatul referendumului, într-o proporție covârșitoare, sătmărenii care au participat la consultarea populară, au răspuns afirmativ modificărilor propuse de președintele Klaus Iohannis. Peste 80% din voturi au fost “DA”, iar numărul buletinelor anulate s-a ridicat la peste 7.000, arată datele finale ale BEJ.

Au fost partide care nu au trecut pragul electoral nici la Satu Mare. ALDE a obținut doar 4,5% din voturile date duminică, iar UNPR a primit doar câteva sute de voturi.

Rezultate finale alegeri europarlamentare 2019 Satu Mare

PSD – 14,3% – 18.231 voturi

USR PLUS – 12,6% – 16.017 voturi

Pro România – 5,6% – 7.142 voturi

UDMR – 32,9% – 41.933 voturi

PNL – 23,5% – 29.980 voturi

ALDE – 4,5% – 5.682 voturi

PMP – 3,0% – 3.823 voturi

Pro Demo – 0,4% – 478 voturi

PRU – 0,3% – 383 voturi

UNPR – 0,4% – 507 voturi